Smernica Komisie 2004/31/ES
zo 17. marca 2004,
ktorou sa menia a dopĺňajú prílohy I, II, III, IV a V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozširovaniu v rámci Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho Spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozširovaniu v rámci Spoločenstva [1], a najmä na jej písmená c) a d) druhého odseku článku 14,
po konzultáciách s dotknutými členskými štátmi,
keďže:
(1) z informácií dodaných Švédskom založených na prieskumoch sa javí, že oblasti Švédska by sa viac nemali uznávať za "chránené zóny" vzhľadom na Beet necrotic yellow vein virus;
(2) podľa smernice 2000/29/ES je zavlečenie do Spoločenstva rastlín Vitis L., okrem plodov, ktoré pochádzajú z tretích krajín zakázaný;
(3) z informácií dodaných Švajčiarskom sa javí, že opatrenia, ktoré Švajčiarsko uplatňuje pre rastliny Vitis L., okrem plodov, v súvislosti so zavlečením do a pohybom v rámci jeho územia, sú rovnocenné opatreniam ustanoveným v smernici 2000/29/ES. Preto by sa mal umožniť rastlinám Vitis L., okrem plodov, ktoré pochádzajú zo Švajčiarska, vstup do Spoločenstva;
(4) podľa smernice 2000/29/ES je zavlečenie hostiteľských rastlín, okrem plodov a osiva, do oblastí v rámci Spoločenstva uznaných za chránené zóny vzhľadom na Erwinia amylovora (Burr.) Wins. et al., tohto škodlivého organizmu, pochádzajúcich z tretích krajín okrem tých, ktoré boli uznané ako bez výskytu tohto škodlivého organizmu, alebo v ktorých boli vytvorené oblasti bez výskytu škodcov vo vzťahu k tomuto škodlivému organizmu, zakázané;
(5) z informácií dodaných Švajčiarskom sa javí, že opatrenia, ktoré Švajčiarsko uplatňuje v súvislosti so zavlečením do a pohybom v rámci jeho územia hostiteľských rastlín Erwinia amylovora (Burr.) Winsl. et al., okrem plodov a osiva, sú široko rovnocenné opatreniam ustanoveným v smernici 2000/29/ES. Preto by sa mal umožniť vstup do Spoločenstva hostiteľských rastlín Erwinia amylovora (Burr.) Winsl. et al., okrem plodov a osiva a okrem rastlín rodu Cotoneaster Ehrh. a druhu Photinia davidiana (Dcne.) Cardot, ktoré pochádzajú zo Švajčiarska;
(6) z informácií dodaných Talianskom založených na prieskumoch sa javí, že niektoré oblasti Talianska by sa viac nemali uznávať za "chránené zóny" vzhľadom na Erwinia amylovora (Burr.). Winsl. et al.;
(7) z dôvodu úradnej chyby pri príprave smernice 2003/116/ES boli súčasné body 21.1 časti B prílohy IV k smernici 2000/29/ES nesprávne očíslované;
(8) súčasné ustanovenia proti Tilletia indica Mitra by sa mali zmeniť a doplniť berúc do úvahy obnovené informácie o prítomnosti tohto škodlivého organizmu v Iráne;
(9) smernica 2000/29/ES by sa mala preto primerane zmeniť a doplniť;
(10) opatrenia ustanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Prílohy I, II, III, IV a V k smernici 2000/29/ES sa menia a dopĺňajú v súlade s prílohou k tejto smernici.
Článok 2
1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 20. apríla 2004. Bezodkladne oznámia Komisii znenie týchto ustanovení spolu s tabuľkou, ktorá uvádza, ako sa ustanovenia tejto smernice zhodujú s prijatými vnútroštátnymi ustanoveniami.
Keď členské štáty prijmú tieto opatrenia, uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť deň nasledujúci po jej uverejnení v Úradnom vestníku Európskej únie.
Článok 4
Táto smernica je adresovaná členským štátom.
V Bruseli 17. marca 2004